CELEX: 32021D1220(01)
Language: sk
Date: 2021-11-23 00:00:00
Title: Rozhodnutie Rady z 23. novembra 2021, ktorým sa vymenúva jeden člen správnej rady Európskeho úradu pre bezpečnosť potravín 2021/C 512 I/03

20.12.2021   
               
               
                  SK
               
               
                  Úradný vestník Európskej únie
               
               
                  CI 512/12
               
            
         ROZHODNUTIE RADY
         z 23. novembra 2021,
         ktorým sa vymenúva jeden člen správnej rady Európskeho úradu pre bezpečnosť potravín
         (2021/C 512 I/03)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 25 ods. 1,
         so zreteľom na zoznam kandidátov, ktorý Rade predložila Európska komisia listom zo 14. júla 2021,
         so zreteľom na stanoviská Európskeho parlamentu uvedené v liste z 18. októbra 2021,
         keďže:
         
                     (1)
                  
                  
                     Je mimoriadne dôležité zabezpečiť nezávislosť, vysokú vedeckú kvalitu, transparentnosť a efektívnosť Európskeho úradu pre bezpečnosť potravín. Takisto je nevyhnutné zabezpečiť spoluprácu uvedeného úradu s členskými štátmi.
                  
               
                     (2)
                  
                  
                     Podľa článku 25 ods. 1 nariadenia (ES) č. 178/2002 sa vyžaduje, aby štyria členovia správnej rady Európskeho úradu pre bezpečnosť potravín pochádzali z organizácií zastupujúcich spotrebiteľské a iné záujmy v potravinovom reťazci. Funkčné obdobie jedného člena správnej rady Európskeho úradu pre bezpečnosť potravín, ktorý pochádzal z takýchto organizácií, sa skončilo 30. júna 2021. Uvedený člen by mal byť preto nahradený novým členom, ktorý pochádza z organizácií zastupujúcich spotrebiteľské alebo iné záujmy v potravinovom reťazci.
                  
               
                     (3)
                  
                  
                     Bol preskúmaný zoznam kandidátov, ktorý predložila Komisia, s cieľom vymenovať nového člena správnej rady Európskeho úradu pre bezpečnosť potravín na základe dokumentácie, ktorú poskytla Komisia, a na základe stanovísk Európskeho parlamentu. Cieľom je zabezpečiť čo najvyššiu kompetentnosť, široký rozsah príslušných odborných schopností a v súlade s nimi čo najširšie geografické zastúpenie v rámci Únie.
                  
               
                     (4)
                  
                  
                     V článku 10 ods. 2 nariadenia Európskeho parlamentu a Rady (EÚ) 2019/1381 (2) sa stanovuje, že funkčné obdobie členov správnej rady Európskeho úradu pre bezpečnosť potravín, ktorí vykonávajú funkciu 30. júna 2022, sa skončí k uvedenému dátumu. Voľné miesto by sa preto malo obsadiť na funkčné obdobie, ktoré sa skončí 30. júna 2022,
                  
               PRIJALA TOTO ROZHODNUTIE:
         
            Článok 1
            Pani Marija CERJAKOVÁ sa týmto vymenúva za člena správnej rady Európskeho úradu pre bezpečnosť potravín na obdobie od 23. novembra 2021 do 30. júna 2022.
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 23. novembra 2021
            
               
                  Za Radu
               
               
                  predseda
               
               G. DOVŽAN
            
         
         
            (1)  Ú. v. ES L 31, 1.2.2002, s. 1.
         
            (2)  Nariadenie Európskeho parlamentu a Rady (EÚ) 2019/1381 z 20. júna 2019 o transparentnosti a udržateľnosti hodnotenia rizika EÚ v potravinovom reťazci a ktorým sa menia nariadenia (ES) č. 178/2002, (ES) č. 1829/2003, (ES) č. 1831/2003, (ES) č. 2065/2003, (ES) č. 1935/2004, (ES) č. 1331/2008, (ES) č. 1107/2009, (EÚ) 2015/2283 a smernica 2001/18/ES (Ú. v. EÚ L 231, 6.9.2019, s. 1).